বিনা বাধায় শনিবার বিধানসভায় জেসপ এবং ডানলপ অধিগ্রহণ বিল পাশ হয়ে গেল।  দু’টি বিল পাশ হলেও ভবিষ্যতে তা আইনি জটিলতায় পড়তে পারে বলে সংশয় প্রকাশ করেছেন বিরোধীরা। ফলে সিঙ্গুরের কারখানার মতোই এই সংস্থা দু’টির অধিগ্রহণ নিয়েও সমস্যা হতে পারে বলে তাঁদের আশঙ্কা।  ডানলপ ইন্ডিয়া লিমিটেড (অ্যাকুইজিশন অ্যান্ড ট্রান্সফার অফ আন্ডারটেকিং) বিল, ২০১৬ এবং জেসপ অ্যান্ড কোম্পানি লিমিটেড (অ্যাকুইজিশন অ্যান্ড ট্রান্সফার অফ আন্ডারটেকিং) বিল, ২০১৬ বিল দু’টি পেশ করে এ দিন শিল্পমন্ত্রী অমিত মিত্র বলেন, ‘‘রাজ্য এবং শ্রমিক-স্বার্থে এই বিল পেশ করা হয়েছে। আঁটঘাঁট বেঁধে এমন ভাবে বিল তৈরি করা হয়েছে যাতে আইনি জটিলতা এড়িয়ে কাজ করা যায়।’’ এক দিনের মধ্যে সরকার পক্ষ আচমকা এই বিল আনায় একে ‘নির্বাচনী চমক’ বলে মন্তব্য করেছিলেন বিরোধীরা। এ দিনও সভায় এই বিল আলোচনা শেষে বিরোধীদের এই অভিযোগের জবাবে অমিতবাবু বলেন, ‘‘মহারাষ্ট্রে যে ভাবে স্পিনিং মিল অধিগৃহীত হয়েছে, সেই আইন খতিয়ে দেখেই এই বিল পেশ করা হয়েছে। রাতারাতি এই বিল তৈরি হয়নি। অনেক দিন ধরেই এ ব্যাপারে কাজ চলছিল।’’ রুইয়া গোষ্ঠীর হাতে থাকা জেসপ-ডানলপের উৎপাদন দীর্ঘদিন বন্ধ। অধিগ্রহণের পরে ওই দুই কারখানার শ্রমিকদের এত দিনের বকেয়া কে মেটাবে, তা নিয়ে সভায় প্রশ্ন তোলেন বাম বিধায়ক গৌরাঙ্গ চট্টোপাধ্যায়, এস এম সাদি, সুভাষ নস্কররা। এর জবাব অবশ্য অমিতবাবু দেননি। তাঁর দাবি, ‘‘শ্রমিকদের স্বার্থ ১০০% সুরক্ষিত হবে। এই ঐতিহ্যপূর্ণ সংস্থা দু’টি নিশ্চয়ই ঘুরে দাঁড়াবে।’’ বিরোধীরা এ দিন উল্লেখ করেন, ২০১১ সালে তৃণমূল ক্ষমতায় এসে বিরোধীদের বাধা অগ্রাহ্য করেই সিঙ্গুরের ‘অনিচ্ছুক’ কৃষকদের জমি ফেরতের বিল পাশ করে। কৃষকেরা এখনও জমি ফেরত পাননি। ওই বিল এখনও আইনি জটিলতায় সুপ্রিম কোর্টে বিচারাধীন। ফলে জেসপ, ডানলপের ভবিষ্যতও সিঙ্গুরের কারখানার মতো হবে কি না, তা নিয়ে আশঙ্কা প্রকাশ করেন তাঁরা। সভার পরে বিরোধী দলনেতা সূর্যকান্ত মিশ্র বলেন, ‘‘আশা করি, এই বিল নির্বাচনী চমক হবে না! আমাদের আশঙ্কা ভুল প্রমাণিত হলে খুশি হব! মুখ্যমন্ত্রী যে ভাবে সিঙ্গুরের বিষয়টি নিজের কাঁধ থেকে ঝেড়ে ফেলেছেন, এই বিলের ক্ষেত্রেও তা যেন না করেন!’’ আদালতে ৫০ বছরেও সিঙ্গুর মামলার নিষ্পত্তি না হলে সরকারের কিছু করণীয় নেই বলে বিধানসভায় শুক্রবার মুখ্যমন্ত্রী মমতা বন্দ্যোপাধ্যায় মন্তব্য করেছেন। মমতার সেই মন্তব্য নিয়ে এ দিন   অভিযোগ তোলেন বিরোধীরা।  আইনমন্ত্রী চন্দ্রিমা ভট্টাচার্য দাবি করেন, ‘‘মুখ্যমন্ত্রী এ কথা বলেননি। ওঁর মুখে ভুল কথা বসানোর চেষ্টা করবেন না। বিধানসভার নথিই বলবে উনি কী বলেছেন।’’ বিরোধী এক বিধায়কের মন্তব্য, ‘‘আইনমন্ত্রী ভালই জানেন, মুখ্যমন্ত্রী কী বলেছেন! এখন কি আর বলা কথা ফিরিয়ে নিতে পারবেন!’’  এ দিনের বিল আলোচনার আগেই সভার কার্য উপদেষ্টা কমিটির বৈঠকেও শাসক দলের সঙ্গে বিরোধীদের বাদানুবাদ হয়। ভোটের আগে শেষ অধিবেশনের শেষ দিনে নতুন বিল নিয়ে আলোচনার প্রস্তাবে আপত্তি তোলেন বাম বিধায়ক আনিসুর রহমান এবং এসইউসি-র তরুণ নস্কর। নিতান্তই এই অধিবেশনে বিলটি নিয়ে আলোচনা করতে হলে আর একদিন অধিবেশন বাড়ানোর জন্য স্পিকার বিমান বন্দ্যোপাধ্যায়ের কাছে অনুরোধ করেন তাঁরা। দিন বাড়ানো সম্ভব নয় বলে স্পিকার জানান। বিধানসভা সূত্রে খবর, এ দিন প্রথমার্ধের বাজেট-বিতর্কের পরে দ্বিতীয়ার্ধে নতুন বিল আলোচনা হবে বলে স্পিকার জানান। সে জন্য দ্বিতীয়ার্ধের নির্ধারিত কার্যবিবরণী থেকে সময় কমিয়ে বিল আলোচনা হবে। তাতে আপত্তি তোলেন পরিষদীয় মন্ত্রী পার্থ চট্টোপাধ্যায় এবং শিল্পমন্ত্রী অমিত মিত্র। শাসক দল থেকে এই ‘চাপ’ অগ্রাহ্য করেই স্পিকার বাজেট বিতর্কের সময় কমাতে অনড় থাকেন।